د امريکا د بهرنو چارو د وزارت پلاوي او سي ائي ای مشر د افغانستان سفر کړی
د افغانستان اجرائيه رئيس عبدالله عبدالله ويلي د امريکا د استخباراتي ادارې سي ائي ای مشر مايک پمپو په تېرو ورځو کې د افغانستان سفر کړی دی.
نوموړي دا څرګندونه د دوشنې په ورځ د وزيرانو شورا سره په خبرو کې کړې ده. د عبدالله په وېنا د سي ائي ای مشر د صدر اشرف غني او هغه سره په ليدنه کې يې د افغانستان د امنیت او ثبات په اړه خبرې کړي دي. عبدالله وویل "د امریکا د استخباراتو سي ائي ای مشر افغانستان ته سفر درلود، له ولسمشر او له موږ سره یې ملاقاتونه درلودل. له افغانستان سره د همکاریو د دوام په برخه کې د امریکا د ژمنو، کوم ګواښونه چې شته دي او د حل لارو چارو په اړه یې په مختلفو برخو کې بحثونه وشول". خو نوموړي دا ونه ويل چې د سي ائي ای مشر کله افغانستان ته راغلی ؤ. عبدالله دا هم وویل، چې د امریکا د بهرنیو چارو د وزارت یو پلاوي هم په تیرو ورځو کې کابل ته سفر کړی او د افغان حکومت له مشرانو سره یې خبرې کړي دي. ښاغلي عبدالله وویل، دغه پلاوي له افغان چارواکو سره د لیدنې پر مهال د دواړو هیوادونو ترمنځ د ژمنو د عملي کولو پر بحثونه کړي دي. په کابل کې د امریکا سفارت په یو بیان کې ویلي، چې د مرکزي او جنوبي آسیا په چارو کې د امریکا د بهرنیو چارو وزارت د مرستیالۍ سرپرستې الس ویلز، افغانستان په خپل سفر کې د دغه هیواد د ولسمشر محمداشرف غني په ګډون د ملي یووالي د حکومت له لوړپوړو چارواکو سره لیدنې کړې دي. په بیان کې راغلي، چې ویلز دغه ډول د نړیوالو ځواکونو د قاطع ملاتړ ماموریت له مشر جنرال جان نیکلسون او د افغانستان لپاره دملګرو ملتونو د سرمنشي له ځانګړي آستازي تدامیچي یاماموتو سره هم لیدلي دي. په عېن حال کې د امریکې د ملي امنيت سلاکار جنرل مک ماسټر ویلي صدر ډنلډ ټرمپ غواړي چې پاکستان دې د وسله والو د ملاتړ په اړه خپله د تضاد نه ډکه تګ لاره بدله کړي. د پاکستان د ډان ورځپاڼې ترمخه، مک ماسټر دغه خبره یو ریډیو سره په مرکه کې کړې ده. امریکايي او افغان مامورین د ډیر وخت راهسې وايي چې پاکستان د افغان طالبانو او په خصوصي د حقاني ډلې ملاتړ کوي او وسله وال هم د هلته نه په افغانستان کې د حملو مشري او منصوبه سازي کوي. پاکستان وسله والو د ملاتړ کولو دا خبرې ردوي. ډان ورځپاڼه ويلي دا وړمبی ځل دی چې وسله والو سره د پاکستان د ملاتړ خبره د صدر ډانلډ ټرمپ له قوله رپورټ شوې ده. جنرل مک ماسټر ويلي "صدر (ډانلډ ټرمپ) دا خبره واضحه کړې ده چې مونږ په سیمه کې د موجودو (هېوادونو) په رویه کې بدلون لیدل غواړو چې پکې هغه (هیوادونه) هم شامل دي طالبانو، حقاني ډلې او نورو (تنظیمونو) ته پناه ځایونه او مرکزونه ورکوي".